作者:杜甫
標題:木皮嶺
內容:首路慄亭西，尚想鳳凰村。季冬攜童稚，辛苦赴蜀門。南登木皮嶺，艱險不易論。汗流被我體，祁寒為之暄。遠岫爭輔佐，千巖自崩奔。始知五嶽外，別有他山尊。仰幹塞大明，俯入裂厚坤。再聞虎豹鬥，屢局風水昏。高有廢閣道，摧折如短轅。下有冬青林，石上走長根。西崖特秀髮，煥若靈芝繁。潤聚金碧氣，清無沙土痕。憶觀昆侖圖，目擊懸圃存。對此欲何適，默傷垂老魂。